Ngə́ mə̄ dzó ai sósōō mod nâ: "Wayi nyiŋ" hədá, ḿból ā fidi sósōō wōē, ǎ ngabɔ abé, bâyǐ kīg fə bǎd tsog sósōō wōē ásə, ábé ásə̄ yā ā hə́ bɔ́ ńdɔ̄ lâyī nyé wē. 14Hədá ngə́ mə̄ dzó ai m̀bə̂ mod nâ: "Wayi wú təge səlan", a lúmú mīńsə́m míé mvús ǎ ngányiŋ á sósōō ai tə́tə̄lə́, 15a dûgan bibán, a dûgan dzóm wúb, a nyiege mə́mvéndé yā mávə́ ényiŋ, təgě fə bǎd bɔ́ ábē: a yi nyiŋ, ǎ yǐ kig wú. 16Bâyǐ kīg fə tsog míńsə́m mísə a ngásə́m: ḿból ā nyīē sósōō ai tə́tə̄lə́, a yi nyiŋ. 17Bɔ́n yā áyɔŋ dóe bádzō nâ: "M̀bɔán Ńtondôbə ó sə́ kig sósōō"; sə m̀bɔán wáán éńgɔ̄ ó sə́ kig sósōō a ? 18Éyɔŋ sósōō mod a lúm sósōō wōē mvús, ǎ ngábɔ abé, a wú ású tē, 19éyɔŋ m̀bə̂ mod a lúm ábē díé mvús, ǎ ngawulu á sósōō ai tə́tə̄lə́, a nyíŋí fə hə ású tē. 20Ńdɔ̄ mína myǎdzó naa: "M̀bɔán Ńtondôbə ó sə́ kig sósōō !" Mayi tsíg mod ósə ǹtól anə́ ényiŋ dzíé é nə́, ǎ ndá Īsraɛ̂l.